རྩོམ་ཞིག་འབྲི་བ་ཡིན་ན།དེ་ལ་ཆེད་དུ་བྱ་བའི་ཀློག་པ་པོ་དང་ཀློག་པ་པོ་གཉིས་སུ་ཕྱེས་ཆོག་པ་རེད།དེ་ཡང་གཞི་རིམ་པའི་བྱིས་རྩོམ་ལ་མཚོན་ན།ཀློག་པ་པོ་ནི་སྤྱིར་མིའི་རིགས་ཀྱི་བྱིས་པ་རྣམས་ཡིན་ཆོག་ཆོག་རེད་ལ།སྒོས་སུ་བོད་ཁ་བ་ཅན་གྱི་བྱིས་པ་དག་ཡིན་པ་སྨོས་མ་དགོས་པ་ཞིག་རེད།ཡིན་ནའང་ཁྱད་པར་དུ།ཆེད་དུ་བྱ་བའི་ཀློག་པ་པོ་ནི་ཨ་མདོ་བ་དང་ཨ་མདོ་རེབ་གོང་གི་ཡུལ་ལེ་ལག་དང་བཅས་པའི་བོད་སྐད་ཁ་ཏོན་དུ་བྱེད་ཅིང་བོད་ཡིག་ཟས་སུ་ཟ་བའི་བྱིས་པ་རྣམས་ཡིན་པ་རེད།ཚུལ་དེ་ལ་དམིགས་ནས།རྩོམ་པ་པོ་ཁོང་གིས།ཁ་སྐད་དུ་རང་འཇགས་ལ་སོང་ཞིང་ཡིག་སྐད་དུ་ཕབ་ན་གདོད་མའི་བྲོ་བ་ཉམས་པར་གྱུར་དོགས་ཡོད་པ་དག་གང་ནས་ཅི་ཐུབ་ཀྱིས་ཁ་སྐད་དུ་བྲིས་པ་ནི།ཡིག་སྐད་དུ་ཕབ་མ་ཤེས་པ་དང་བོད་ལ་སྤྱི་སྐད་ཆགས་པའི་བར་ཆད་དུ་བསམ་གཟས་ནས་བྲིས་པ་མ་ཡིན་པར།ཁ་སྐད་ཀྱི་གར་ལ་རོལ་དྲགས་པའི་བྱིས་པ་དག་ཅིག་ཅར་དང་ཐོད་རྒལ་དུ་མ་ཡིན་པར་རིམ་པ་བཞིན་དང་དབང་བོ་བཞིན་དང་ན་ཚོད་བཞིན་ངང་གིས་ཡིག་སྐད་དུ་ཁྲིད་པའི་ཐབས་ལ་མཁས་པའི་སྤྱོད་པ་ཞིག་ཏུ་སེམས་སོ།།